คนไทยรวยขึ้น แต่ยังกระจุกตัวเฉพาะเมืองหลวง
เวิลด์แบงก์เผยคนไทยรวยขึ้น แต่ความเหลื่อมล้ำทางสังคมยังไม่ดีขึ้น เพราะกระจายรายได้ยังกระจุกตัวในเมืองหลวง
11 พ.ค. 2555

เวิลด์แบงก์เผยคนไทยรวยขึ้น แต่ความเหลื่อมล้ำทางสังคมยังไม่ดีขึ้น เพราะกระจายรายได้ยังกระจุกตัวในเมืองหลวง 
นางแอนเน็ต ดิกสัน ผู้อำนวยการธนาคารโลก ประจำประเทศไทย เปิดเผยรายงานการบริหารการเงินการคลังสาธารณะของประเทศไทย ว่า จากการสำรวจของธนาคารโลกพบว่า ประเทศไทยมีความยากจนทางรายได้ลดลงจากเดิมค่อนข้างมาก ประชากรมีรายได้สูงขึ้น แต่ความเหลื่อมล้ำยังอยู่ในระดับสูง และแทบจะไม่มีการปรับตัวดีขึ้นเลย เมื่อเทียบกับประเทศอื่นในภูมิภาคอาเซียน โดยความเหลื่อมล้ำที่เกิดขึ้นมาจากการกระจุกตัวของการกระจายรายได้ ที่ยังอยู่ในเขตเมืองหลวงมากกว่าต่างจังหวัด ปัญหาเรื่องการกระจายรายได้ และความเสมอภาคเป็นเรื่องที่ต้องมีการปฏิรูปจากภาครัฐ เพราะมีความสำคัญต่อบริบทของประเทศ
ส่วนปัจจัยที่นำมาสู่ความไม่เสมอภาคมี 3 ปัจจัย คือ 1. การกระจุกตัวของงบประมาณและการให้บริการสาธารณะ 2.โครงสร้างการปกครองท้องถิ่นของไทยมีความซ้ำซ้อนในหน้าที่รับผิดชอบมากเกินไป และ 3. การติดตามและประเมินผลงานขององค์กรปกครองส่วนท้องถิ่น (อปท.) ยังไม่มีประสิทธิภาพ
สำหรับข้อเสนอของธนาคารโลกที่มีต่อประเทศไทย ควรลดความซ้ำซ้อนของ อปท.จากปัจจุบัน เนื่องจาก อปท.มีประชาชนในความดูแลน้อยกว่า 5,000 คน มีจำนวนมากถึง 3,000 แห่ง ซึ่ง อปท.ที่มีการบริหารอย่างมีประสิทธิภาพต้องมีประชาชนมากกว่า 10,000 คน และหากควบรวม อปท.ไม่ให้ซ้ำซ้อนมากเกินไปได้ การจัดการด้านงบประมาณจะทำได้ดีขึ้น ทั้งเรื่องการจัดการทางภาษีท้องถิ่นที่จะเพิ่มงบประมาณต่อหน่วยงานได้มากขึ้น แต่รัฐบาลเองจะต้องปรับปรุงให้การกระจายรายได้สู่ท้องถิ่น จนถึงหน่วยงานท้องถิ่นไม่มีรอยตะเข็บ เพื่อให้เงินงบประมาณลงสู่ท้องถิ่นได้อย่างมีประสิทธิภาพมากที่สุด.